Lehmuskodissa vakava välikohtaus

Etelä-Karjalan hyvinvointialueen (Ekhva) Lehmuskodissa tapahtui vakava välikohtaus, mikä mahdollisesti aiheutti yhden asiakkaan kuoleman. Asiasta saadaan varmempaa tietoa, kun kuolemansyyn selvitys valmistuu.

Lappeenrannassa sijaitseva Lehmuskoti on tarkoitettu lyhytaikaista hoitoa ja kuntoutusta tarvitseville asiakkaille sekä omaishoidettaville.

Välikohtaus tapahtui kahden asiakkaan välillä sunnuntaina 20.10. Tilanteessa loukkaantunut asiakas toimitettiin Etelä-Karjalan keskussairaalaan. Hän menehtyi reilun kolmen viikon päästä.

-Olemme olleet yhteydessä molempien osapuolten omaisiin. Tämä on järkyttänyt syvästi kaikkia. Otamme osaa ja pyydämme anteeksi, että tällainen tilanne on päässyt syntymään hoivayksikössämme, hyvinvointialuejohtaja Sally Leskinen sanoo.

Tapahtuma-aikana paikalla oli normaali määrä henkilöstöä. Ekhvalla lyhytaikaisyksiköiden henkilöstömitoitus on lähtökohtaisesti lakisääteistä mitoitusta korkeampi.

Ekhva ei tiedota tapauksesta enempää, sillä asia on nyt siirtynyt poliisin tutkittavaksi. Lisäksi Ekhva toivoo omaisille aikaa surra ja käsitellä tilannetta rauhassa.

Lyhytaikaiseen hoitoon uusi kohdennettu hoivayksikkö?

Haasteellisesti muistiongelmiensa tai muun sairautensa vuoksi käyttäytyvien asiakkaiden hyvän hoidon ja yksikön muiden asiakkaiden turvallisuuden takaamiseksi on tarvittaessa käytössä vierihoitomalli, jossa hoitaja on vahvasti läsnä. Joskus tilanteet tulevat kuitenkin eteen äkillisesti ja lievempiä välikohtauksia raportoidaan ajoittain kuntoutuksen ja asumisen yksiköistä, vaikka tilanteita pyritään monin toimin estämään.

- Meillä on aiempaa enemmän haasteellisesti käyttäytyviä, lyhytaikaista hoitoa tarvitsevia asiakkaita. Myös heille on turvattava tilat, jossa he eivät koe oloaan uhatuksi ja turvaudu väkivaltaan. Tämän vuoksi olemme tällä viikolla aloittaneet valmistelun uuden hoivayksikön perustamiseksi juuri tämän kaltaisille henkilöille. Tavoitteemme on käynnistää toiminta ensi vuoden aikana, Leskinen kertoo.

Lisätiedot:

Ekhva ei tiedota enempää Lehmuskodin tapahtuneesta, mutta lisätietoja uuden yksikön suunnittelun käynnistymisestä antaa hyvinvointialuejohtaja Sally Leskinen, p. 0400 497 418, sally.leskinen@ekhva.fi